Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 90/13/1105	Bratislava V, 1.7.2015
EEČ : 2-12-168-2015

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvinený XXXXX si neplnil svoju zákonnú vyživovaciu povinnosť voči svojej maloletej dcére XXXXX, nar. XXXXX vo výške 80,- Eur mesačne, ktorá mu vyplýva aj z  ustanovenia § 62  a nasledujúce Zákona o rodine č. 36/2005 Z. z. a ktorá mu bola deklarovaná rozsudkom Okresného súdu v XXXXX č.k. XXXXX zo dňa 26.10.2009, ktorý nadobudol právoplatnosť dňa 05.01.2010, a to vždy do 25. dňa toho ktorého mesiaca vopred k rukám matky XXXXX, rod. XXXXX, trvale bytom XXXXX, XXXXX, pričom menovaný obvinený si neplnil svoju vyživovaciu povinnosť v období od mesiaca september 2012 vrátane do mesiaca február 2013 vrátane, čím mu za uvedené obdobie vznikol celkový dlh na bežnom výživnom vo výške 480,- Eur, 

lebo zanikla trestnosť činu

Odôvodnenie:
	Poverený príslušník PZ v Bratislave V, Odboru poriadkovej polície, Obvodného oddelenia PZ Petržalka - XXXXX XXXXX uznesením pod sp.zn. ORP-XXXXX dňa 30.01.2013 podľa § 199 ods. 1 Trestného poriadku začal trestné stíhanie a dňa 20.03.2013 podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy  podľa § 207 ods. 1 Trestného zákona na skutkovom základe uvedenom v citovanom uznesení. Predmetné uznesenie o vznesení obvinenia bolo obvinenému doručené dňa 02.01.2014.

Dňa 19.06.2015 predložil poverený príslušník PZ tunajšej prokuratúre návrh na zastavenie trestného stíhania obvineného XXXXX v zmysle § 215 ods. 1 písm. h)  Trestného poriadku. 

	Preskúmaním na vec sa vzťahujúceho spisového materiálu som zistila, že návrh povereného príslušníka PZ na zastavenie trestného stíhania je opodstatnený.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

V zmysle § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Z predloženého spisového materiálu vyplýva, že obvinený bol povinný uhradiť na výživnom za stíhané obdobie od mesiaca september 2012 vrátane do mesiaca február 2013 vrátane dlžnú sumu vo výške 480,- Eur. Dňa 27.08.2014 bola opätovne vypočutá k veci poškodená XXXXX, ktorá uviedla, že obvinený si celý dlh na výživnom za sledované obdobie vyrovnal poštovou poukážkou, ktorá je súčasťou vyšetrovacieho spisu. Dodala, že v súčasnosti si výživne plní riadne a včas. Počas neplatenia výživného ona ani maloletá dcéra hmotnou núdzou, ani prechodného charakteru, netrpeli. Nakoľko obvineného nebolo možné zabezpečiť na vyšetrovací úkon, bol Okresným súdom XXXXX V vydaný na neho príkaz na zatknutie, pričom po realizácii príkazu bol vykonaný s menovaným výsluch. Obvinený do zápisnice priznal svoje protiprávne konanie, odôvodnil to tým, že nemal stály príjem. V súčasnosti pracuje, je si vedomý svojej vyživovacej povinnosti a aj si ju riadne plní. Ďalej uviedol, že nemá stály pobyt, zdržiava sa na celom území Slovenska a tiež chodí za prácou do zahraničia. Preto sa nemohol dostaviť k výsluchu.

S poukazom na vyššie uvedené skutočnosti som toho názoru, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať v lehote 3 dní odo dňa jeho doručenia na tunajšej prokuratúre. Sťažnosť má  odkladný účinok. Týmto uznesením nie sú dotknuté žiadne občiansko-právne nároky na náhradu škody.

JUDr. Zdenka Demeterová
prokurátorka